La bandiere
La steme antighe de Patrie dal Friûl e je la acuile eraldiche di aur su cjamp celest. L'art. 2 de L.R. n. 6 dai 27 di Març dal 2015 e dîs: “La bandiere de comunitât furlane e je formade di un drap di forme retangolâr cun al centri une acuile eraldiche di aur cun alis spleadis, cjâf a çampe, bec viert e sgrifis rossis, suntun cjamp celest. Lis dimensions de steme a àn di sei trê cuints de altece de bandiere che jê stesse e à di jessi alte doi tierçs de sô lungjece”.
L'art. 3 de Leç al regole la sô esposizion, cun chestis normis: “In aplicazion dal articul 6 de leç regjonâl 27/2001, i ents locâi e i uficis de Regjon a puedin esponi al esterni des sedis, in ocasion de "Fieste de Patrie dal Friûl", la bandiere dal Friûl”; “In prime aplicazion, la Aministrazion regjonâl e je autorizade a dâ fûr a gratis ai ents locâi che a fasin domande une bandiere dal Friûl par esposizion esterne”.
Il model plui innomenât e antîc de bandiere patriarcjâl al è in mostre tal Domo di Udin: al fo cusît sul cjamesot di lin blanc che al faseve sù il cuarp dal patriarcje Beltram di Saint Geniès, restât su la catidre di Aquilee dal 1334 al 1350 e copât in maniere barbare di une conzure di nobii furlans. Cheste bandiere antighe e je ancjemò in dì di vuê la bandiere dal Friûl ricognossude in maniere universâl. No va confondude cu la bandiere de istituzion dome aministrative clamade “Regjon Friûl-Vignesie Julie”, che e à une divignince tant plui resinte (1963) e dut un altri significât storic (su la bandiere regjonâl, la acuile e rapresente Rome che e va in socors di Aquilee, rapresentade de tor).
Par ducj i detais su lis carateristichis de bandiere uficiâl: www.arlef.it/risorsis/bandiere/8
.
La lenghe
Il furlan al è une lenghe neolatine dal grup des lenghis ladinis. Si è formât tor dal an mil mantignint, intai secui, une sô origjinalitât particolâr che lu fâs ancjemò vuê tant diferent dal talian e di chês altris lenghis des tieris confinantis.
I prins documents par furlan a son dai secui XII e XIII cuant che a comparissin ancje lis primis composizions poetichis; di chê volte, la produzion leterarie par furlan e je cressude di un continui rivant a risultâts stilistics di nivel otim.
A vuê, il furlan al è fevelât in plui dal 80% dal teritori regjonâl, di plui o mancul 600.000 – 650.000 personis, in 176 comuns des provinciis di Gurize, Pordenon e Udin e in 7 comuns de provincie di Vignesie.
Il prin ricognossiment uficiâl de lenghe furlane al è dal 1996, cuant che e je stade aprovade la leç regjonâl 15/96; cualchi an dopo ancje il Stât talian al ricognossarà, cu la leç 482/99, la minorance furlane, plui di 50 agns dopo la aprovazion dal articul 6 de Costituzion. La Regjon, infin, e à aprovât une gnove leç organiche di tutele: la L.R. 29/2007.
Il Parlament
Il Parlament de Patrie dal Friûl al è nassût des assembleis consultivis dai nobii e dal clericât, clamadis dal Patriarcje di Aquilee fin dal secul XII par domandâ gnovis contribuzions in monede e soldâts. Fin dai prins timps, però, in bande dai nobii e dai eclesiastics, a sentavin ancje i rapresentants dai Comuns urbans che, par efiet de economie comerciâl a jerin in stât di contribuî in maniere impuartante aes imposizions in bêçs. Lis citâts di Aquilee, Cividât, Udin, Glemone, Tumieç e Sacîl a son stadis presints fint des primis sentadis dal Parlament, tacamt dal secul XIII. Fin dal principi, a forin sentâts in assemblee, in rapresentance dal clericât, il vescul di Concuardie, i cjapitui di Aquilee e Cividât, i abâts di Rosacis, Mueç e Siest, de Beligne (a Sud di Aquilee) e, plui tart, ancje chel di Summaga (dongje di Puart), i preposits di Sant Feliç e Sant Stiefin di Aquilee, di Sant Pieri di Cjargne e Sant Durì. A vevin sente in Parlament ancje i convents feminins di Sante Marie in Val di Cividât e dal Munistîr plui grant di Aquilee. I nobii a jerin dividûts in libars e ministeriâi: i prins, come il cont di Gurize, a jerin cussì par volê dal Imperadôr, i seconts par volontât dal Patriarcje, che par chel a fasevin funzions particolârs, vâl a dî i ministeris. Aes comunitâts za citadis, si son zontadis dopo chês di Monfalcon, Maran, Puart, Vençon, e i paîs di Feagne, Midune, Sant Vît dal Tiliment e Cjanive di Sacîl. I lavôrs parlamentârs si fasevin in lenghe furlane. Il patriarcje al rapresentave il Stât feudâl, o ben il principatus Italiae et Imperii creât ai 3 di Avrîl dal 1077 dal imperadôr Indrì IV; il Parlament al rapresentave pal princip la universitas furlane.
Par altris aprofondiments su la storie dal Parlament Furlan:
Il Parlamento friulano / Pier Silverio Leicht ; [a cura di Roberto Tirelli ; con la collaborazione della Deputazione di Storia Patria per il Friuli]. - Udine : Provincia di Udine, 1999. - 2 v. in 1 ; 25 cm. -
(Collana del Friuli storico ; 1) Leicht, Pier Silverio, Udine : Provincia di Udine, 1999
Atti delle assemblee costituzionali italiane dal Medio Evo al 1831. Serie 1., Stati generali e provinciali. Sezione 6., Parlamento friulano e Stati provinciali goriziani. - Bologna : Zanichelli
Rappresentanze e territori : parlamento friulano e istituzioni rappresentative territoriali nell'Europa moderna / a cura di Laura Casella. - Udine : Forum, 2003. - 502 p. ; 25 cm. -
(Strumenti di storia del Friuli ; 1) Casella, Laura, Udine : Forum, 2003
fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn mlt_Latn fur_Latn fur_Latn vec_Latn vec_Latn ita_Latn ita_Latn vec_Latn